Szigetvári Zsófia Petra

**KARANTÉN, KARANTÉN…**

egyfelvonásos

J (A Vezér)

L (bankrabló, enyhén egyszerű lélek, önjelölt irodalmár)

K (bankrabló, fedőneve: kaméleon)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

J *háttérben zajok, sötét képernyő*

*bekapcsolja a kamerát (símaszkban van)*

*csönd, várakozik a többiekre*

K *becsatlakozik*

*kilép rögtön*

L *becsatlakozik*

*kilép rögtön*

K; L *egyszerre becsatlakozik*

*csönd*

*K* *elkezd beszélni*

L Le vagy „mute-olva”!

*K* *gesztikulál, nem érti, kikapcsolja a kamerát*

L Alul van, ott kell bekapcsolnod. Rákattintasz és kiírja, hogy Call Audio Video. Ott van a Participants mellett, meg a Share mellett.

K *(üvöltve)* – MOST HALLOTOK?!

J *(kiabálva)* - Ne üvölts már te idióta, ez egy titkos megbeszélés!

K *(suttogva)* – Ja, akkor…mooost hallotok?

L Igen.

J Többiek? Azt mondtam, hogy legkésőbb fél tizenkettőre mindenkinek itt kell lennie.

L Z-nél elment a net…

J Fogadjunk azért, mert nem fizette be megint a számlákat.

L P nem tudja megnyitni a linket, O-ról nem tudok semmit…

J Oh…

L Most mondtam, hogy nem tudok O-ról semmit.

J Kuss legyen! Tíz perce kiküldtem a linket! Tíz perc alatt fel lehet robbantani a Lánchidat, tíz perc alatt el lehet foglalni egész Amerikát, tíz kurva perc alatt még a Netpincér is kihozza a megrendelt sajtburgerem!

L Z most megpróbálja mobilnetről…P-t meg kidobta megint a rendszer.

J Akkor hekkelje meg! Egy bankszámlát bezzeg fel tud törni, de egy rohadt linket nem tud megnyitni.

L Azt mondja engedje be valaki.

J Nekem aztán ne parancsolgasson, mert a következő célpont ő lesz, és nem a köztársasági elnök!

K Nagyon…akadozik…

*P csatlakozott.*

J Na végre…

*P kilép*

J Oh bazd meg!

L Nem O, P…

J Tudom, hogy P volt!

K *(akadozva)* – Nem…tudom…hogy…most…mi...az...Isten…van…

J Akkor…

K *(akadozva)* – Mert…nagyon…lassú…az…in…ter…net…és…

J Jó, értjük K…

K …sok…szor…csak…mnd…at…fosz…lányokat…

L Milyen lányokat?

K …Hallok…

L Perverz…

J Nagyszerű. L!

L Igen!

J Mondja meg annak a három jómadárnak, hogy majd postagalambbal elküldöm nekik a megbeszélt tervet. Továbbá parancsolom nekik, hogy mossanak kezet, és ha valamelyikük kimerészkedik az utcára, agyonlövöm, világos?

L Igenis! O-val mi legyen?

J Nem ússza meg szárazon.

L Hát nem, mert kezet kell mosnia…

J Írja meg neki, hogy ne is álmodjon egyenlő részesedésről.

L Elküldtem!

J Remek! Emailen?

L Nem, faxon.

J Legalább valaki rendesen végzi a dolgát…Rajtam kívül.

L A fenyegetései semmit sem változtak a karantén alatt…ugyanolyan hatékonyak.

K *(recsegés, háttérben zajok)* – Akkor…hárman…leszünk…?

J Igen, hárman.

L Remélem, nem hallgat le senki minket. Olvastam, hogy Amerikában kiszivárogtattak adatokat a felhasználókról és megzsarolták őket.

K Meg…zsar…rol…ták?

J És mi Amerikában vagyunk?

L Öööö…

K Öö..öö..öö..öö

J A Szabadság-szobor Budapesten van?

L Hát van a Gellérten egy…

J Trump a vezetőnk?

K/L (*egyszerre*) Nem!

K E…mmm, *(elhúzódik a „Nem”)*

J Akkor? Amerikában vagyunk?

K/L (*egyszerre*) Nem!

J Végre. Tehát, hogy ezt tisztáztuk. Rátérhetünk a lényegre.

*csönd*

J Hallgatás, beleegyezés. K!

K I…geee…nnn

J Meg vannak a maszkok?

*K felmutat egy csomag orvosi maszkot*.

J Ez mi?

K Maa…szk…kkk…

J Ez valami vicc, ugye?!

*K rázza a fejét.*

J Mit mondtam magának, milyen maszk kell?

*K rázza a fejét*

J Bankrabló bohóc maszk! Nem láttad a Batmant?! Egy okot mondj, hogy ne lőjelek szitává, te mocsok!

K Nem tuu…d…

L Kamerán keresztül kicsit nehéz lenne.

J Te csak ne pofázz bele mások dolgába. Most azonnal menjen el, és vegye meg azokat a rohadt maszkokat! Hallja, K!

K Hal…lom…

L Bocsánat, hogy beleszólok, de még csak háromnegyed tizenkettő van, ilyenkor csak a nyugdíjasok mehetnek a boltba…ez…ez...a…törvény…*(csönd)*

J A Magyar Nemzeti Bankot tervezzük kirabolni!! Az nem törvényszegés?!

L Hát, de.

J Akkor meg nem mindegy, hogy ezt a törvényt is megszegjük?

K Mint…annyi…másikat…az é…vek…alatt…

L De ezzel veszélyeztetjük mások életét!

J És amikor pisztollyal a kezében rohangált fel-alá az Örsön? Az mi volt?

L Fegyveres támadás.

J És hány ember életét veszélyeztette?

L Kétszáz, háromszáz…

J Na látja. K, irány a bolt. *(K elmegy a kamera elől)*

L Maszkot ne felejts el feltenni!

J Meg valami nyugdíjas álcát.

L Van Erzsébet-utalványod?

J Elég a sztereotípiákból!

L Mi van? Anélkül nem fogják elhinni, hogy hatvan pluszos. Csak meglobogtatja az ellenőrök előtt…

J Ellenőrök? Milyen ellenőrök?

L Hát a bolt előtt, nem nézi a híreket? Engem hazaküldtek múltkor. Az egyik rendőr meg is motozott.

J Nem kockáztathatunk…az akció sikere múlik ezen. K!!! Hall engem?!

*K visszajön otthonkában, rejtvénnyel/Bravó újsággal a kezében, szemüvegben, zacskót húzott a fejére, sálat tekert az arca elé.*

L K, ez elképesztő átalakulás…

J Le is veheti, maradjon otthon.

K Bizt…os? Harisnyát…is feel…vettem… *(felemeli a lábát, hogy megmutassa)*

L De menő, pillangós!

K A kí…naa...iban…le volt…árazva…

*csönd*

K Viet...náámi…az eladó…ki van…írva…

J Nem érdekel! Ma délután átmegy a boltba!

K Ebben…a…

J Nem! Civilben! Feltűnés nélkül! A harisnyát pedig lehúzza a WC-n!

L Bocsánat, hogy beleszólok, de csak háromig vannak nyitva a boltok…ez a…a…

J Kitalálom. Ez a törvény igaz?

L Pontosan. Háromkor minden bezár.

J Tényleg? K, vigyen akkor feszítővasat is!

K Ige…

L Ez nem túl jó ötlet.

J Majd én eldöntöm mi a jó ötlet, és mi a nem. Hallja K?

K -…nis…

L Mindent lefertőtlenítenek zárás után.

J Ha felvesz egy takarító ruhát, észre se fogják venni.

K Harminc…évee…far…sangkor…prób…áltam…ennyi jelm...ezt…

L Felmosnak, letörlik a polcokat, fertőtlenítőt fújnak a csomagolásokra…tényleg azt akarjuk, hogy az ő áldozatkész munkájukat zavarja meg K?

K Ez…téényleg…nem lenne…szép…

J Most akkor ki a főnök, ti vagy én?

*csönd*

J Tudják mi a büntetés parancsmegtagadás esetén?!

L/K Tudjuk.

J Akkor egy szót se akarok hallani, különben megkeserítem a karanténi nyugis életetüket!

*L, K bólint, lenémítják magukat.*

J Tehát, holnap délután ötkor indul az akció. Maszkok K-nál lesznek, fegyvert mindenki hozzon magával. Rendben?

*csönd*

J Rendben?

*csönd*

J Azt kérdeztem rendben?! Mi van, megnémultak?!

L *(Chaten) „Azt mondta egy szót se akar többet hallani.”*

J Na, ne szórakozzanak velem!

K *(Chaten) „Neeeemmm szóra…kzunk…*

J Mindegy, leszarom…hogy kell képernyőt megosztani? *(ideges nyomogatás, kikapcsolja a kamerát)*

L *(először hang nélkül magyaráz, majd bekapcsolja a hangot)* Ott van alul egy kis nyíl, oda van írva, hogy Share, arra rákattint és úgy.

J Honnan tudja ezeket?

L Néztem egy tutorial videót YouTube-on.

J Aha…

L Nagyon hasznos, ha akarja, elküldöm…

J Nem szükséges, magamtól is rájövök ezekre a…dolgokra.

L Ha kell, segítek…

J Nem! Megoldom.

L Igenis!

*K megjelenik a képernyőn, maszkban, sapkában, síszemüvegben, fehér bottal a kezében.*

K Na…akkor…megyek…a masz…kokért…itt…van…a sark…on…két…kín…aai…

J Megőrült?! Azonnal jöjjön vissza! K!!!

*K kilép a chatből.*

L Hát ez elment.

J Na ne, te észlény!

L Vaknak álcázta magát…igazi James Bond…az álcázás nagymestere!

J Mondjuk, James Bond a csajozás nagymestere inkább.

L Most mit csináljunk?

J Mit? Hát megvárjuk, hogy visszajöjjön.

L Addig átvehetem a pizsamámat?

J Eddig abban volt?

L Kicsit elaludtam, és nem volt időm átöltözni. Nem baj, ha macinacit veszek?

J Tök mindegy.

L Hát csak azért, mert maga öltönyben van, aztán nem akarok kilógni a sorból.

J Ez egy fontos megbeszélés, meg kell adni a módját.

L Értem én. Az én öltönyöm most a tisztítóban van, majd valamikor el kell, hogy menjek érte. A Mici szólt már, hogy készen van, csak aztán nem volt időm. Most itt van ez a meló is, meg hát ez az izé…ja…szóval…legkésőbb pénteken…

*miközben magyaráz átöltözik*

L Nincs melege…?

*J értetlenül néz rá*

L Hát a símaszkban. Én ebben a simában is majd’ megfulladok. *(felmutatja az egyik orvosi maszkot)*

J Ja, nincs. *(megköszörüli a torkát)* Nincsen.

L Ja akkor jó.

*csönd*

*J nagy nehezen leveszi a símaszkot, maga mellé teszi.*

L Legalább nem tüsszent bele.

*J nem nevet*

L Én egyszer beletüsszentettem, hú az nagyon kellemetlen volt. Próbáltam letörölni, de képzelheti hogy’ néztek rám a boltban! Pedig én csak tüsszentettem egyet, nincs abban semmi rossz. Az embernek már tüsszenteni sem szabad, rögtön azt hiszik róla, hogy fertőzött…

J *(idegesen)* – K, mikor jön vissza?

L Hát az még egy kis idő. Pláne, ha vaknak adja ki magát. Akkor hirtelen mindenki segíteni akar. Ott nyüzsögnek szerencsétlen körül, hogy átkísérik a zebrán, megmondják mennyi az idő…levegőt se hagyják egyedül venni. Mármint nem a piacon. *(nevet)*

J Nem tudom, sosem voltam vak.

L Nem? Na, akkor majd egyszer a kezébe adom a varázsbotom!

J *(csönd)* – A micsodát?

L Hát a…És hogy bírja a karantént?

J Jól. *(várakozás)*

L És mit csinál?

J Kertészkedem.

L Tényleg?

J Igen…

L Az én szomszédom is imád kertészkedni. Egyszer, amikor elutazott, megkért, hogy gondozzam helyette a növényeit. Azt mondta, naponta kétszer locsoljam meg őket, és este kérdezzem meg, hogy milyen volt a napjuk, mert állítólag, ha beszélgetünk velük, akkor kivirulnak, és meghálálják a kedvességünk…

J Ágyba hozzák a reggelit vagy mi?

L Ahhoz nagyon nagyon, nagyon, nagyon, nagyon sokat kell velük beszélgetni. De például a William, a vöröslevelű hólyagvessző, biztos csinálna nekem kávét, nagyon megszeretett engem.

J William?

L Igen, ez a neve, mert a szomszédom exférjének az unokatestvérének az egyik barátjának a jegyeséről, Williamről lett elnevezve. Igazán rendes a pasas. A Bahamákon szörf oktató.

J Nagyszerű.

L Kezdőket is vállal, ha gondolja…

J Nem tudok úszni!

L Hm, semmi gond, van egy tanfolyam júliusban hattól tízéveseknek, először azt elvégzi…

J Nem érek rá.

L Kár. Biztos vagyok benne, hogy magánórákat is tart! Még ma rácsörgök!

J Tudja, mennyibe kerül egy repülőjegy a Bahamákra?! Sosem lesz rá annyi pénzem.

L Nem maga mondta, hogy holnap fogjuk kirabolni a Nemzeti Bankot? A megszerzett pénzből megveszi a repjegyet, meg mellé egy szörfdeszkát.

*J forgatja a szemeit.*

L Ajh, ha nem lesz elég adok kölcsön.

J Nem szorulok rá a kölcsönére.

L Akkor ajándék. Mikor van a születésnapja?

J Tessék?

L Mikor van a születésnapja?

J Ez bizalmas adat.

L Jó, akkor karácsonyra ezt kapja tőlem.

J Mit?

L Egy szörfdeszkát.

J De én nem fogok szörfözni soha! Fogja már fel! A pénzből a tartozásaimat fogom kifizetni! K biztos örülne ennek az ajánlatnak, ha majd végre visszajött, ossza meg vele ezt a csodálatos nyaralási lehetőséget!

L Értem, elnézést.

J Különben is, gyűlölöm a meleget. Nyáron egész nap a ventilátor előtt ülök, és várom, hogy vége legyen ennek a hőségnek. A strand közelébe se megyek, minden kis picsa riszálja ott előttem a valagát, undorító. A lángosnak döglött hal íze van, és a rozé fröccsben meg nincsen rozé!

L Na, majd ha egyszer eljön hozzánk, csinálok magának olyan rozé fröccsöt! Mind a tíz ujját megnyalja utána!

J Nem, nem megyek sehova!

L De, akkor a holnapi akció le van fújva…?

J NEM!

L Akkor az is így…videochaten lesz…

J Ezt mégis hogy’ képzelte el?

L -Hát…nem, nem tudom…maga a főnök…

J Ilyenkor persze én vagyok a főnök!

L Máskor is…

J Kuss legyen!

*csönd*

L Tudja min gondolkodtam…

*J leveri a símaszkot maga mellől.*

L Mostanában szoktam írni…verseket, főleg. Néha fel szoktam olvasni őket.

J A szomszéd növényeinek?

L Ja, nem…de majd akkor nekik is. És arra gondoltam, hogy kiragasztom az egyiket a bank ajtajára, miután kiraboltuk, tudja, mint Luther a gutenbergi várra.

J Wittenberg…

L Akkor mi volt Guttenbergben?

J Semmi, Guttenberg egy személy volt.

L Az a német fizikus?

J Nem, az Heisenberg.

L Huh, ez a sok „berg”, teljesen belezavarodtam.

J Nem csodálom.

L Mit gondol?

J Miről?

L A tervemről.

J Borzalmas.

L Erre a versre gondoltam. Meghallgatja?

J Van más választásom?

L Tudtam, hogy ezt fogja mondani!

J Édes istenem.

L Tehát. *(megköszörüli a torkát)* Kicsit lámpalázas vagyok ilyenkor.

*J drámaian felsóhajt.*

L Mondjam a szerzőt és a címet is?

J Olvassa már!

L Jó…khm…Karantén.

Karantén, karantén

Szabadság, nélküled mit érek én?

Kinézek az ablakon

Alattam az aquincumi rom

Fáj a szívem, édes angyalom

két hete nem élek máson

csak vajas pirítóson.

Föltámadott a tenger, a népek tengere

Szánd meg Isten a magyart jókedvvel,

főleg jókedvvel és egy kis pénzzel.

Karantén, karantén

otthon ülök néha én.

*csönd*

L Az utolsó két sorban a nagymamám segített…

*csönd*

L Na…milyen?

J Arról nem volt szó, hogy kritikát is mondok. Meghallgattam, kész.

L Általában felező hatos…kivéve amikor nem, de a páros rímek végig megvannak! És gondolom észrevette azt a két kicsit kilógó sort. Bevallom, először én is furcsának találtam. De miután elolvassa az ember többször is a verset, olyan természetesen illeszkedik bele, hogy fel se tűnik, hogy máshonnan vannak „átemelve”.

J És ezt akarja kiragasztani?

L Igen, igen, de van egy B opció is, ha ez esetleg nem tetszene, felolvasom azt is…

J Nem, nem, nem kell! Fölösleges. Ez tökéletes!

L Tényleg? Nem túl komor?

J Jaj, dehogyis…az…az az aquincumi rom, az feldobja a hangulatát.

L Valóban? Pedig a rom az elmúlást, a keserű múltat szimbolizálja, amit nem tudunk megváltoztatni, hiába akarjuk annyira…ezek szerint nem igazán érhető ez a metafora…

J De, nagyon is érhető…A pirítósra gondoltam. A pirítós már az ókori rómaiaknál is…a reményt meg a békét szimbolizálta. És ez az ellentét, hát…jól lekövethető.

L Ezt…nem is tudtam.

J A tankönyvek hajlamosak ezt a fontos szimbólumot kihagyni.

*L nagyot sóhajt*

L Tudom, hogy nem vagyok igazi költő, és sosem leszek az. De próbálkozni azért szabad, nem?

J Senki se tiltja meg. Majd viszek pillanatragasztót. Le se fogják tudni robbantani ezt a verset!

L Lerobbantani…van ilyen szó?

J Ha én mondom, akkor van! Ne kérdőjelezze meg a…

*K becsatlakozik a konyhából.*

L K! Meghallgatod a versemet, azt akarom…

J Nem érünk rá erre! Hol vannak a maszkok?

*K felmutat egy zacskót tele állatos maszkokkal*.

K Csak ez volt a kínaiban.

J Mindegy, ez is jobb a semminél.

L Mi történt K? Nem akadozol! Hallak rendesen.

K Ja, kijöttem a konyhába, itt jobb a net.

J Ez nem jutott volna előbb az eszedbe…?

K Hát, most is csak azért, mert a macskát meg kellett etetnem.

L Uuuu, milyen macska?

K Megmutathatom. Azt hiszem bemászott a kanapé alá, de megkeresem…

J Nem mész sehova! Ülj le a seggedre! Eddig rád vártunk, nem tűnsz el még egyszer!

*K leül egy székre*

J Végre. Szóval, megosztom a képernyőt…

L Ott van a Share felirat.

J Tudom! Na…itt látják a Nemezti Bank alaprajzát.

*Megnyit egy szelfit a kiskutyájával*.

L JAJ DE ÉDES KISKUTYA! EGYEM MEG, MI A NEVE?! ÉN IS IMÁDOM A SPÁNIELEKET!!

J A kurva életbe! Hogy a szarba…De én az alaprajzra kattintottam!

L Olyan okosak a spánielek. Tud pacsit adni?

K Szerintem még lőni is tud!

L Ja, a főnök mindenre megtanította, ugye, főnök?

*J káromkodik*

J Basszameg, na…

L Biztos nagyon puha! Bár nehéz lehet a szőrét kifésülni. Tényleg, a főnök megengedi, hogy mellette aludjon az ágyon? Vagy van külön kis helye?

K Szerintem a kanapéra se mehet fel…

*J végre eltünteti a képet, K amíg J a képpel van elfoglalva elővesz egy serpenyőt és tojást a hűtőből.*

J Na, itt van az a rohadt alaprajz. Pirossal bekarikáztam a veszélyzónákat, a lézeres védelem zölddel van jelölve és…

L Jaj, de cukik a pálcikaemberek…Hú, az én vagyok, oda van írva a nevem!

J Legalább olvasni tud. Tehát, ez a felkiáltójel a széfet jelenti, ide kell eljutnunk, legvégső esetben negyedóra alatt.

*Háttérben zajok, K a gáztűzhelyen ügyköd, feltöri a tojást aztán a serpenyőbe teszi.*

J P, Z és én megyünk elől, a többiek fedeznek. L, magáé az első emelet, ha kell K besegít, szóval K *(észreveszi mit csinál K)* K!!!

K Mi van?

J Mi az istent csinál?!

K Rántottát.

J Most?!

K Éhes vagyok. Nem bírtam tovább. És különben is, ebédidő van.

L Tényleg, én is rendelek egy pizzát.

J ELÉG! Éppen a tervet vázolom fel! Megtiltom, hogy másra figyeljenek! K, azonnal tegye le azt a serpenyőt, hagyja abba! L, maga meg el se kezdje!

K De hát odaég!

L Éhesen nem lehet koncentrálni, ezt kutatások is alátámasztják.

J Magunknak most menni fog! Nem nyitok vitát!

K Ha leég a lakásom, magához költözök.

J Maga fenyeget?!

K És viszem Lorát is.

J A szeretőjét ide nem hozza!

K Lora a macskám!

J Allergiás vagyok a macskaszőrre!

K Remélem, van fürdőkádja.

J Igen, van…

K Csodás, szeretek este a kádban, meleg vízben ülni és közben rejtvényt fejteni…

J Mégis, mit képzel, kivel beszél, az anyósával?! Egy szavamba kerül, és maga a sitten köt ki! Szóval fogja be a pofáját, és ne rinyáljon többet!

*K nem mond semmit. (csönd)*

J Két percet kap.

*K elmegy befejezni a rántottáját.*

L Addig én is rendelhetek…?

J Nem.

L Nem?

J Nem.

L Oké.

*háttérben zajok*

L Mindig K-ra kell várni.

*J hümmög valami igenfélét.*

L Remélem, holnap azért ott lesz időben, és nem kési le az akciót.

J Ne kezdje, ez a rémálmom!

*K visszajön egy tál rántottával a kezében.*

J Na, tehát mint mondtam az előbb, mindenkinek nagyon oda kell figyelnie…

*K elmegy villáért.*

*J idegesen dobol.*

*K visszajön*.

J Mindenkinek nagyon oda kell figyelnie, mert bárhol becsúszhat egy kis hiba…

*K elmegy megtörölni a villát.*

J Bazdmeg K, ha még egyszer elmész, lábon lőlek!

K Igenis, nem megyek sehova!

J A legfontosabb, hogy P-nek sikerüljön kiiktatni a kamerákat…

L K, nem kellene a rántottához egy kis kenyér?

K Basszus, tényleg, el is felejtettem.

*K feláll elmegy kenyérért.*

J Ezt most muszáj volt? Késztetést érez arra, hogy tönkre vágja az idegeim?!

L Ezt most nem vágom…

J Ez magánál humor?

L Hát…

*K visszajön kenyérrel.*

J Utoljára kezdek bele, ha megint félbeszakítanak, az akció le van fújva, világos?!

L Világos!

K *(teli szájjal*) Világos!

J Nagyszerű. Tanulmányozzák még az alaprajzot. Lefekvés előtt nézzék még meg. Egyéb kérdés? Azon kívül, hogy mi a spánielem neve.

K Nincs kérdésem.

L Ki hozza a fertőtlenítőt?

J Mert majd ott fogjuk törölgetni a kilincset, mi?

L Meg, amihez még hozzáérünk.

J Arra se lesz időd, hogy elővedd azt a szaros törlőkendőt a zsebedből.

K Majd fedezünk addig.

J Bankrablók vagyunk, nem takarító személyzet!

L Ez igaz, de attól még ugyanúgy elkaphatjuk a vírust.

J De nem kapjuk el!

L Honnan tudja? Lehet, már régen megfertőzték, csak nincs tünete.

K Igen, simán átadhatjuk valakinek!

J Barmok, kesztyű lesz rajtunk!

K Azt is vegyek a kínaiban?

J Nem! Van nálam.

K Jó, úgyis le vagyok égve.

L Élvezd ki, amíg ezt mondhatod, mert holnaptól vár rád a luxusélet.

K Bárcsak…A pénzből vennék egy saját lakást, nem kellene anyámmal együtt élnem.

L Te még anyáddal laksz?

K Tudom, nagyon gáz.

*K elmegy a képből, otthagyja a rántottáját*.

J Most, hogy ezt is megtudtuk…L továbbítsa a képet a többieknek, K, holnap el ne késsen!

L Igenis!

J A kutyám neve egyébként Rozsdás.

L ROZSDÁS!!! De aranyos!

J Na, ennyit erről. Holnap ötkor!

L Várjon! K-nak nem olvastam még fel a versem!

K Jó, de először meghallgatom a híreket!

J Én is…már megint reklám.

L …Ha lelassítjuk…” (*mutatja)*

J Kuss!! Itt van Ceci!

*Elmegy a kép. Régi Magyar Nemzeti Bankról egy kép, hangosbemondó:*

HANG *(ha ez nem megoldható, akkor nagybetűs feliratozás is megfelel)* A nap legfontosabb híre! Teljesen kifosztották a Magyar Nemzeti Bankot! Mindent elvittek! Pénzt, aranyat, állampapírokat, még a képeket is a falról! Az irodalmár rablók ezt a verset hagyták maguk után!

Karantén, karantén

Szabadság, nélküled mit érek én?

Kinézek az ablakon

Alattam az aquincumi rom

Fáj a szívem, édes angyalom

két hete nem élek máson

csak vajas pirítóson.

Föltámadott a tenger, a népek tengere

Szánd meg Isten a magyart jókedvvel,

főleg jókedvvel és egy kis pénzzel.

Karantén, karantén

otthon ülök néha én.

*közben kiabálnak egyszerre*

J A kurva életbe, tudtam! Lehallgattak!!!

L Az én versem!! Ellopták a versem! Feljelentem mind!!!

K Hát, bazdmeg, maradok a mamánál… Farsangig mit csináljak ezekkel a maszkokkal?!

*csönd*

J Tudom, hogy ki volt…tuti, hogy a So…

*Sötét*

2020